Rexións IBRA regions, co Gran Deserto de Vitoria en vermello
O **Gran Deserto de Vitoria** (inglés: *Great Victoria Desert*), é un deserto escasamente poboado que constitúe unha biorrexión intermedia australiana en Australia Occidental e Meridional.

Situación e descrición
----------------------

O Gran Deserto de Vitoria no centro da imaxe, ao norte da chaira Nullarbor (imaxe da NASA).
O Gran Deserto de Vitoria é o maior deserto de Australia e está formado por moitos outeiros pequenos, chairas con herba, zonas con superficies de croios e lagos salgados. Mide máis de 700 km de oeste a leste e cobre unha área de 348750 km2 entre a rexión dos Eastern Goldfields en Australia Occidental e os Gawler Ranges en Australia Meridional. A rexión arbustiva de Western Australia Mallee sitúase ao oeste, o Little Sandy Desert ao noroeste o deserto de Gibson e as cordilleiras centrais ao norte, e os desertos de Tirari e Sturt Stony ao leste, mentres que a chaira de Nullarbor polo sur separa o deserto do océano. A media anual de chuvia é baixa e irregular, entre 200 e 250 mm ao ano. As treboadas son relativamente comúns, cunha media de 15 ou 20 ao ano. As temperaturas diúrnas no verán adoitan ser de entre 32 e 40 °C, mentres que en inverno caen a entre 18 a 23 °C.

Poboación
---------

A maioría das persoas que habitan a rexión son indíxenas australianos de diferentes grupos, incluídos os kogara, os mirning e os pitjantjatjara. As poboacións aborixes incrementáronse nesta rexións. Mozos indíxenas da rexión do Gran Deserto de Vitoria traballan en programas da Wilurarra Creative para conservar e desenvolver a súa cultura.

A pesar da súa situación illada, o Vitoria é surcado por camiños, como o Connie Sue Highway e o Anne Beadell Highway.

A actividade humana incluíu algo de minaría e probas de armas nucleares.

Historia
--------

En 1875, o explorador británico Ernest Giles foi o primeiro europeo que cruzou o deserto. Nomeouno pola monarca británica reinante nese momento, a raíña Vitoria. En 1891, a expedición de David Lindsey percorreuno de norte a sur. Frank Hann buscou ouro na zona entre 1903 e 1908. Len Beadell explorou a rexión na década de 1960.

Medio natural
-------------

Serpentine Lakes, Australia meridional, 2011
O Gran Deserto de Vitoria é unha ecorrexión do World Wildlife Fund é unha rexión IBRA co mesmo nome.

Como esta área ten un uso moi limitado para a agricultura, o hábitat permaneceu sen disturbios durante longo tempo, mentres que algunhas partes son zonas protexidas como o Parque de Conversación Mamungari, unha das catorce reservas da biosfera de Australia.

As probas de armas nucleares que realizou o Reino Unido en Maralinga e Emu Field na década de 1950 e primeiros anos sesenta deixaron zonas contaminadas con plutonio-239 e outros materiais radioactivos.

### Flora

Só as plantas máis resistentes poden sobrevivir en gran parte desta rexión. Entre as cristas de area hai áreas de estepa arbolada consistente en *Eucalyptus gongylocarpa*, *Eucalyptus youngiana* e *Acacia aneura* distribuídos por zonas de spinifex forte, particularmente *Triodia basedowii*.

### Fauna

A vida salvaxe adaptada a estas crúas condicións inclúen poucos mamíferos e aves grandes. Non obstante, no deserto viven moitos tipos de lagartos, como o vulnerable *Egernia kintorei* e o *Oxyuranus temporalis* (descuberto en 2007), e numerosos marsupais pequenos, como o ameazado *Sminthopsis psammophila* e o *Dasycercus cristicauda*. Unha forma de sobrevivir é agocharse entre a area, que é o que fan algúns animais do deserto como o *Notoryctes typhlops* (toupa marsupial) e a ra *Litoria platycephala*. As aves inclúen o *Aphelocephala pectoralis* que se atopa na parte oriental do deserto e o faisán australiano no Parque de Conservación de Mamungari. Entre os depredadores do deserto están o dingo (xa que o deserto está ao norte da Dingo Fence) e dous grandes lagartos monitor, o *Varanus giganteus* e o *Varanus gouldii*.

Notas
-----

1. ↑  Great Victoria Desert – The Largest Desert in Australia. Birgit Bradtke. Consultado o 26 de marzo de 2013.
2. ↑  Wilurarra Creative 2011
3. ↑  "Southern Australia". World Wildlife Fund. Consultado o 21 de outubro de 2015.
4. ↑  Modelo:WWF ecoregion
5. ↑  IBRA Version 7 data
6. ↑  Australia's Biosphere Reserves. Department of Sustainability, Environment, Water, Populations and Communities. Consultado o 3 de maio de 2015.

Véxase tamén
------------

### Bibliografía

* Shephard, Mark (1995). *The Great Victoria Desert : north of the Nullarbor, south of the centre*. Reed Books. ISBN 978-0-7301-0485-8.
* Joseph, Leo; Greenslade, Penelope; Barley, R. H. (Rachel); Nature Conservation Society of South Australia; Barley, Rachel (1986). *The Great Victoria Desert*. Nature Conservation Society of South Australia Inc. ISBN 978-0-949751-08-9.
* Peppas, Lynn (2013). *The Great Victoria Desert*. St. Catharines, Ontario Crabtree Publishing Company. ISBN 978-1-4271-9100-7.
* Friebe, Marlene; Matheson, W. E; South Australia. Department for Environment and Heritage; Friends of the Great Victoria Desert Parks (2006). *Shrubs and trees of the Great Victoria Desert*. Friends of the Great Victoria Desert Parks with the assistance of the Dept. for Environment and Heritage. ISBN 978-0-646-45948-6.
* Friends of the Great Victoria Desert Parks (S.A.) (2007). *Friends of the Great Victoria Desert*. The Friends of the Great Victoria Desert Parks. Consultado o 25 de xuño de 2017.

|  |  |
| --- | --- |
| Control de autoridades | 
* Wd: Q145165
* WorldCat
* VIAF: 315529901
* BRE: 1876731
* EBID: ID
* GeoNames: 2070449
* LCCN: sh2004001456
* TGN: 1103384
* WWFeco: AA1305

 |